Kilometer efter kilometer står tilskuerne i rækkevis for at få et glimt af feltet. Flere gange i år har de Tourglade-fans dog fået en uheldig rolle. Først måtte TotalEnergies' Steff Cras udgå efter at være kommet i karambolage med en tilskuer, mens Intermaché-rytteren Lilian Calmejane på 9. etape røg i asfalten, da en tilskuers trøje røg ind i hans hjul. Også førertrøjen, Jonas Vingegaard, har bemærket ukoncentrerede tilskuere på de franske landeveje. - Vi startede i Baskerlandet, hvor de er gode til at stå i siden af vejen, men i Frankrig står mange ude midt på vejen, fortæller Jonas Vingegaard til TV 2 Sport, før han ironisk tilføjer: - Folk er gode til at stille et bord ud eller have deres børn stående ude på vejen. Det er vanvittigt farligt. Vi har også set køletasker langt ude på vejen. Jeg ved ikke lige, hvad folk tænker på, når de gør det. Fylder det noget hos dig? - Jeg har da tænkt over det på nogle af de flade etaper med hård positionskamp. I de situationer kan vi godt lide at have den ene side af vejen, så vi kan lukke af bagfra. Her har jeg ofte tænkt, at tilskuerne kommer for tæt på, og jeg har måtte undvige i sidste øjeblik. Det er ikke så rart. Svært at komme problem til livs Den forsvarende vinder fortæller videre, at han bedst kan lide at køre cykelløb med massevis af tilskuere, og at problemet er størst på flad vej med høj hastighed. - Problemet er størst på de flade stykker. Tilskuerne har til tider mere travlt med at tage en selfie eller kigge ind i kameraet, end de har med at orientere sig om, at feltet kommer forbi. - Opad plejer det at gå fint, selvom vejen nogle gange kan blive så smal, at man ikke kan overhale, siger Vingegaard. - Man kan ikke stille barrierer op i 180 kilometer, så det er svært at gardere sig. Vingegaard fører Touren med 17 sekunder foran Pogacar.

Referat:
Jonas Vingegaard føler sig ikke altid lige tryg i Tour-feltet.